Nicolo Napoli a semnat pentru a 10-a oară cu Adrian Mititelu, iar acest lucru a atras atenția presei internaționale. Revenirea italianului la FCU Craiova, anunțată în exclusivitate de FANATIK, a fost analizată și de Sorin Cârțu.
Sorin Cârțu a explicat motivul real pentru care Nicolo Napoli a semnat din nou cu Adrian Mititelu. Legenda Universității Craiova este de părere că italianul este un antrenor bun și care și-a făcut mereu meseria la FCU Craiova într-un mod admirabil.
Fostul președinte de la Universitatea Craiova a mai fost întrebat și care este motivul pentru care Mihai Rotaru nu a apelat la serviciile lui Napoli. Sorin Cârțu a răspuns, glumind, că "E tatuat cu dragostea pentru FCU".
"Mie îmi place Napoli ca antrenor. E un antrenor bun care își cunoaște meseria. Nu știu relația pe care o are el cu Mititelu. Ce se întâmplă acolo îi privește doar pe ei. Nu mă interesează. Napoli e un antrenor bun care știe meserie și are o viziune bună.
Probabil că așa mare e iubirea. Napoli e tatuat cu dragostea asta pentru FCU. Nu poate să intre la Universitatea Craiova. Îmi pare rău de polemica asta din jurul lui, pentru că nu e un antrenor rău.
La ceea ce se întâmplă e normal să se scrie ceea ce se scrie. El nu ar fi meritat tratamentul care i s-a acordat în timp. El tot timpul și-a făcut treaba la FCU atunci când a venit.
Nu ai cum să nu faci comentariile respective când te duci și te întorci de 10 ori. Dacă îl lăsa 7-8 ani avea mai multe reușite cu el. Nu merita ce i s-a întâmplat de 9 ori", a spus Sorin Cârțu, la FANATIK SUPERLIGA CU HORIA IVANOVICI.
"Domnul Mititelu se căsătorește și divorțează mai repede decât Bahmuțeanca cu domnul Prigoană. Deranjează lucrurile astea. În lipsă de soluții l-a chemat pe (n.r. Nicolo Napoli).
Ne spunea acum două zile să nu se mai bage în seamă Napoli și că rămân prieteni, dar e gata, capitol închis. Și Napoli era în aeroport la check-in. Napoli nici dacă făcea vrăji nu putea să se întoarcă de atâtea ori într-un loc.
Ai impresia că omul acesta e veșnic acolo. De ce oare îl mai dă afară? E singura echipă pe care o poate antrena. De 20 de ani a antrenat doar Craiova domnului Mititelu. Nu are unde să antreneze. Pe de altă parte, Napoli de câte ori a venit la Craiova a făcut treabă. Lor le place împăcarea, e dulce", a spus Robert Niță, la FANATIK SUPERLIGA.